Tisztelt Színházvezetőség!

Azzal a céllal fogalmazom meg Önöknek levelemet, hogy elkészült darabomat, mely egyszerre kalauzol el a tündérek világába és világítja meg a való élet dolgait, a szíves figyelmükbe ajánljam. Ajánlómat folytatván szeretném kiemelni e műnek a társadalmi hatásait, hiszen a fiatalok és idősek számára is van mondanivalója. E darab legfőbb üzenetének azt tartom, hogy sosem szabad feladni legnagyobb álmainkat. Ahogyan Csongor küzd az igaz szerelem megtalálásáért, úgy mi is küzdhetünk legnagyobb álmaink eléréséért. S mint e darabban Mirígy gonoszságait, úgy a való életben is bármilyen problémát legyőzhetünk kellő akaraterővel, elszántsággal és kitartással. Eme mű úgy vezethet minket akár egy iránytű: sarkcsillagként megmutatja a helyes utat. Én mégis azt hiszem, a történet a diákokat érintheti meg leginkább, hiszen előttük ott áll az egész jövő, és a darab nekik tudja a legtöbb útmutatást nyújtani.

S ha már színdarabom felkeltette az Önök nemes érdeklődését, határozott elképzeléseim vannak a főszereplők jellemét illetően is. Csongor szerepére mindenképpen tettre kész férfiút kell választani, aki jellemében erős, erkölcsében szilárd s bátorsága megingathatatlan. Továbbá délceg és okos, mivel minden helyzetből megtalálja a kiutat. Tünde szerepére egy tisztaszívű leány lenne a legmegfelelőbb, ki kellemes és bájos, mégsem hátrál meg az akadályok elől. S külső szempontokból Tündének hitelesen kell megidéznie szemünk előtt egy tündért: kecses, karcsú, s szépségét illetően is nehezen akad párja. Mirígy karaktere hitelesen adja vissza a szerep összetettséget! Hisz karakterének lényege a kettősség, mely ellentétben áll egymással. A boszorkány a példa arra, hogy aki okos, annak nem feltétlenül kell jónak lennie, de számolnia kell a vereség esélyével. Ekképpen a karakter talpraesett, de elvakult, rosszindulatúsága megmérgezi cselekedeteit és személyiségét.

Természetesen a művet az érthetőség érdekében át kell dolgozni a XXI. századi rohanó világ nyelvezetére, hogy minél több ember érthesse, szerethesse és átérezhesse. Viszont a nyelvezeten kívül más módosítást a történeten nem kell végezni, mivel mindenkinek jót tesz, ha csak egy színdarab erejéig is, de elutazhat a tündérek, boszorkányok és bátor ifjak világába.

Teljes szívből remélem, művem elnyerte tetszésüket és színpadra állítása kivitelezhető.

Őszinte tisztelettel:

Vörösmarty Mihály